80% कंपनियां मानती हैं डेटा स्किल जरूरी…मगर 41% मानती हैं इसे मुश्किल
Arundhati Bhattacharya - Chairperson & CEO Salesforce On Data Science, Machine Learning and Real Time Data Integration अरुंधति भट्‌टाचार्य को ज्यादातर लोग भारत के सबसे बड़े पब्लिक सेक्टर बैंक स्टेट बैंक ऑफ इंडिया (SBI) की पूर्व चेयरपर्सन के तौर पर जानते हैं।
अरुंधति भट्‌टाचार्य को ज्यादातर लोग भारत के सबसे बड़े पब्लिक सेक्टर बैंक स्टेट बैंक ऑफ इंडिया (SBI) की पूर्व चेयरपर्सन के तौर पर जानते हैं। भारत के फाइनेंशियल सेक्टर में 40 वर्षों से ज्यादा का अनुभव रखने वाली अरुंधति को SBI में डिजिटल क्रांति का प्रणेता माना जाता है। आज वह सेल्सफोर्स इंडिया की चेयरपर्सन और CEO हैं। अपने लंबे करिअर के दौरान अरुंधति को फोर्ब्स मैग्जीन ने ‘The World’s 100 Most Powerful Women’ लिस्ट में शामिल किया। साथ ही फॉर्च्यून मैग्जीन ने ‘Top 50 globally most powerful women in business’ और ‘World’s 50 Greatest Leaders’ में शुमार किया है। आज वे बता रही हैं कि क्यों कंपनियों के लिए डेटा कल्चर बनाना अब जरूरी हो गया है...
आज बढ़ती ब्याज दरों और लागत के बीच बाजार की चुनौतियों से निपटना कंपनियों के लिए लगातार मुश्किल ही होता जा रहा है। इन मुश्किलों से निपटने में उनके लिए डेटा सबसे बड़ा मददगार बन सकता है। मगर सिर्फ डेटा उपलब्ध होने का ये मतलब नहीं है कि कंपनियां डेटा आधारित फैसले लेने लगें।
10 हजार बिजनेस लीडर्स पर सेल्सफोर्स के ताजा सर्वे के मुताबिक 80% ये तो मानते हैं कि फैसले लेने में डेटा की भूमिका अहम है। मगर 41% कहते हैं कि उन्हें डेटा समझ में नहीं आता क्योंकि या तो ये बहुत ज्यादा जटिल होता है या पूरे डेटा तक उनका एक्सेस ही नहीं होता।
आज हर कंपनी के लिए डेटा-ड्रिवेन कंपनी होना बहुत जरूरी है। ये बदलाव आसान नहीं है। लेकिन इसकी वजह ये नहीं है कि कंपनियों के पास डेटा नहीं है। दरअसल, डेटा ज्यादा होना इस समस्या की बड़ी वजह है।
सही टूल्स और ट्रेनिंग मिलें तो बिजनेस लीडर्स और उनकी टीम्स के लिए बेहतर फैसले लेना, अपनी क्षमता को बढ़ाना और कस्टमर को सेंटर में रखते हुए फैसले लेना आसान होगा।
मुश्किल बिजनेस फैसलों को डेटा से जोड़ना जरूरी
अनुमान है कि 2026 तक डेटा की उपलब्धता दोगुनी हो जाएगी। डेटा के इस विशाल आकार को वैल्यू में बदलने के लिए जरूरी है कि एक डेटा-ड्रिवेन बिजनेस कल्चर तैयार किया जाए। इसके लिए डेटा को कंपनी के ऑपरेशन्स ही नहीं, सोच और पहचान से भी जोड़ना होगा।
सेल्सफोर्स की रिसर्च के मुताबिक अभी करीब दो-तिहाई यानी 67% बिजनेस लीडर्स बढ़ते इन्फ्लेशन जैसे आर्थिक हालत के मुताबिक प्राइसिंग तय करने के फैसलों में डेटा की मदद नहीं ले रहे हैं। यही नहीं, सिर्फ 17% बिजनेस लीडर्स ही क्लाइमेट गोल्स को पूरा करने के लिए डेटा की मदद ले रहे हैं।
कंपनी में डेटा कल्चर को मजबूत करने के लिए पहला कदम होगा कि डेटा तक लोगों की पहुंच का दायरा बढ़ाया जाए। सिर्फ आईटी और एनालिस्ट्स की टीम को ही नहीं, ज्यादा से ज्यादा कर्मचारियों को डेटा का एक्सेस दिया जाए।
ऐसे टूल्स में निवेश करना जरूरी है जो उन्हें डेटा का इस तरह इस्तेमाल करना सिखाए जो उनका काम न रोके। यानी बार-बार ऐप्लीकेशन और प्रोग्राम बदलने से बचना होगा। निर्बाध और आसान एक्सेस हर कर्मचारी को मिले तो कंपनी में हर स्तर पर फैसले बेहतर होने लगेंगे।
डेटा के आधार पर बेहतर फैसले लेने और बेहतर रिजल्ट पाने की राह में सबसे बड़ा रोड़ा है बिजनेस लीडर्स में डेटा लिट्रेसी की कमी। करीब एक तिहाई यानी 33% बिजनेस लीडर्स में डेटा को समझने की क्षमता ही नहीं है। जबकि 30% कहते हैं कि डेटा का अंबार उन्हें परेशान कर देता है।
बिजनेस के लक्ष्यों को पूरा करने में डेटा की मदद लेने के साथ ही कंपनी में डेटा कल्चर को बढ़ाने के लिए जरूरी है कि एक कंपनी के तौर पर लचीलापन बढ़ाया जाए। डेटा स्किल्स में कमियों को दूर करने के लिए 73% कंपनियां अपने कर्मचारियों की ट्रेनिंग पर खर्च बढ़ा रही हैं।
अधिकतम क्षमता और कस्टमर को सेंटर में रखने की सोच
जब डेटा का सही इस्तेमाल किया जाए तो इससे कंपनियों को टेक्नोलॉजी में किए गए निवेश का बेहतर रिजल्ट मिलता है। साथ ही ऐसे नए मौके मिलते हैं जो बिजनेस स्ट्रैटेजी को मजबूत करते हैं और कस्टमर्स में भरोसा बढ़ाते हैं।
कंपनियां तब तक अपने कस्टमर्स को पूरी तरह नहीं समझ सकतीं, जब तक उनके पास सारा जरूरी डेटा न हो।
डेटा साइंस, मशीन लर्निंग और रियल टाइम डेटा इंटीग्रेशन की मदद से कंपनियां अपने ग्राहकों के लिए एक निर्बाध और आसान कस्टमर एक्सपीरियंस पैदा कर पाती हैं जो हर ग्राहक की जरूरत के हिसाब से होता है।
73% यानी करीब दो-तिहाई बिजनेस लीडर्स मानते हैं कि बिजनेस कन्वर्सेशन्स में डेटा की वजह से भरोसा बढ़ता है।
AI के इनोवेशन्स की मदद से अब वर्कफोर्स के लिए डेटा पहले जैसा डरावना नहीं रह गया है। ये सीखने के लिए नए आसमान खोल रहा है। इस समझ को जब हम रोजमर्रा हमारे सामने आने वाले डेटा के साथ इस्तेमाल करते हैं तो ये हर कर्मचारी को ये कॉन्फिडेंस देता है कि वो सही फैसला ले रहे हैं।
इस डेटा-ड्रिवेन कल्चर में किया गया निवेश अंतत: कंपनियों की लागत को घटाता है और प्रोडक्टिविटी को बढ़ाता है। साथ ही कस्टमर सैटिस्फैक्शन भी बढ़ता है। ये सबसे जरूरी है, क्योंकि मुश्किल आर्थिक हालात के बीच कस्टमर ही सफलता की सीढ़ी है।